উত্তর : বিচারপতি হওয়া খুব কঠিন নয়, তবে ন্যায়বিচার করাটাই সুকঠিন। ভাগ্যে লেখা থাকলে একভাবে না একভাবে সুযোগটা আসবেই। এর জন্য প্রচেষ্টাও থাকতে হবে। অবশ্য ইদানীং উকিলদের মধ্যে শোনা যায় রাজনৈতিক প্রভাব খাটিয়েও নাকি বিচারক হওয়া যায়। সত্যিকার অর্থে ন্যায়বিচার করতে সবসময়ই হিমশিম খেতে হয়। বিবেকবান বিচারক সর্বদাই বিচারের স্বার্থে নিজ বিবেকের চাপে থাকেন। আমাকে, বিচারক জীবনে, অসংখ্যবার ঐরূপ অবস্থার মুখোমুখি হতে হয়েছে। যখন সাক্ষী-সাবুদ ও সংশ্লিষ্ট বিষয়াদির প্রেক্ষাপটে বিচারকের নিকট সিদ্ধান্তটা উভয় দিকেই নেয়ার সম্ভাবনা দেখা দেয় তখন যত প্রজ্ঞাবান বিচারকই থাকুন না কেন তিনি ভীষণ সঙ্কটে পড়ে যান। সেই মুহূর্তে আল্লাহ আল্লাহ করা ছাড়া উপায় থাকে না। ঐরূপ পরিস্থিতিতে ইয়া হাদিউ, ইয়া হাদিউ বলে আল্লাহকে স্মরণ করতাম। যেন সর্বশক্তিমান ও সর্বজ্ঞানী আল্লাহ্ ন্যায়বিচারের স্বার্থে আমার মনকে স্থির করে দেন। আমি প্রায় ক্ষেত্রেই আল্লাহ্তায়ালার নিকট থেকে তেমনি সাহায্যও পেয়েছি।